SKRIFTLIG FORESPØRGSEL P-2165/99

af Guido Viceconte (PPE-DE) til Kommissionen

(19. november 1999)

Om: Intern omrokering i Kommissionen

Ifølge uofficielle oplysninger navnlig i den europæiske presse er en højtstående tjenestemand, medlem af Formandens Kabinet, ved i forbindelse med en intern omrokering i Europa-Kommissionen at blive generaldirektør for GD for virksomheder.

1. Finder Kommissionen ikke, at denne udnævnelse ikke blot er i modstrid med formand Prodis utallige erklæringer, men at den ligeledes kan føre tanken hen på nepotisme og politisk stillingsbesættelse, som Europa-Parlamentet flere gange har fordømt og som er en af årsagerne til den dårlige forvaltning, som Santer-Kommissionen blev bebrejdet?

2. Prodi har understreget, at afskaffelsen af nationale kvoter med hensyn til højtstående tjenestemænd udgør en stor sejr. Mener Kommissionen ikke, at denne holdning, som det i øvrigt er for tidligt at give udtryk for, i og med at Europas opbygning langtfra er færdig, kan skabe en manglende national balance og gavne de lande, hvis bidrag til den europæiske integreringsproces er mindst set ud fra et politisk og finansielt synspunkt, ved at der indføres et koopteringssystem, som indebærer risiko for, at der kun tages hensyn til særlige interesser og visse persongrupper?

Samlet svar afgivet på Kommissionens vegne af Neil Kinnock på skriftlige forespørgsler P-2165/99 og E-2213/99

(19. januar 2000)

Følgende punkter viser hele den procedure, der er fulgt ved besættelse af stillingen som generaldirektør for generaldirektoratet for erhvervspolitik:

- Organigrammet for det nye generaldirektorat for erhvervspolitik, der blev udarbejdet, da det tidligere generaldirektorat for industri og generaldirektoratet for erhvervspolitik, handel, turisme og erhvervsdrivende foreninger blev lagt sammen som led i Kommissionens interne omstrukturering, godkendtes ved Kommissionens afgørelse af 3. november 1999,

- opslaget KOM/116/99 af den ledige stilling som generaldirektør for GD for erhvervspolitik, som godkendtes af Kommissionen den 5. oktober 1999 blev offentliggjort i henhold til vedtægtens artikel, 29, stk. 1, litra a) og c) i meddelelsen om ledige stillinger nr. 40 fra 5. oktober 1999, og sidste frist for indsendelse af ansøgninger var den 19. oktober 1999,

- som svar på ovennævnte meddelelse om ledig stilling indsendtes seks ansøgninger i henhold til vedtægtens artikel 29, stk. 1, litra a) og en ansøger i henhold til artikel 29, stk. 1, litra c),

- i overensstemmelse med den nye procedure for ansættelse i lønklasse A1 og A2, som godkendtes af Kommissionen den 18. september 1999, behandlede Det Rådgivende Udvalg for Udnævnelser på sit møde den 28. oktober 1999 alle ansøgningerne til stillingen som generaldirektør for generaldirektoratet for erhvervspolitik under henvisning til opslaget om ledig stilling, hvori var anført de kvalifikationer, der krævedes af den, der skulle ansættes.

Under hensyntagen til samme opslag konkluderede udvalget, at tre ansøgere fra denne første fase af udvælgelsesproceduren skulle indkaldes til en samtale i Det Rådgivende Udvalg for Udnævnelser, hvori endvidere deltog en særlig bisidder og en ekstern rekrutteringsekspert.

I betragtning af den tidligere udtalelse af 28. oktober 1999 og efter samtalerne med de indkaldte ansøgere nåede udvalget frem til den konklusion, at to ansøgere opfyldte samtlige krav til besættelse af den pågældende stilling og kunne tages i betragtning til udnævnelse.

I henhold til denne konklusion fra udvalget og efter en grundig behandling af ansøgernes papirer udnævnte Kommissionen den 8. december 1999 Fabio Colasanti til ny generaldirektør for generaldirektoratet for erhvervspolitik.

Den yderst korrekte procedure, der blev fulgt som i øvrigt er enestående i institutionerne understreger Kommissionens absolutte ønske om at respektere de forpligtelser, der er indgået med hensyn til udnævnelser på højt niveau. De relevante bestemmelser skal forhindre enhver form for forskelsbehandling med hensyn til visse personalegrupper inden for rammerne af udnævnelsesproceduren.

Kommissionen har offentligt gjort det klart, at der bliver lagt størst vægt på fortjeneste, og at det er vigtigt med en afbalanceret repræsentation af samtlige nationaliteter i EU på alle niveauer i institutionens personalehierarki, der kan afspejle den kulturelle mangfoldighed i EU's multinationale offentlige tjeneste. Enhver form for ubalance vedrørende en bestemt nationalitet, skal derfor undgås.

Kommissionen kan forsikre det ærede medlem om, at den er fast besluttet på at sikre rimelighed og gennemskuelighed i den europæiske integrationsproces.